
讘讬爪讛 诇讘 注"讗 - 驻讬专讜砖 砖讟讬讬谞讝诇抓

讜诪砖讬讘讬诐: 砖诪讜讗诇 讛讜讗 砖讗诪专 讗转 讚讘专讬讜 讻讬 讛讗讬 转谞讗 [讻砖讬讟转 转谞讗 讝讛], 讚转谞讬讗 [砖讻谉 砖谞讬谞讜 讘讘专讬讬转讗]: 讞讜转诪讜转 砖讘拽专拽注 鈥� 诪转讬专, 讗讘诇 诇讗 诪驻拽讬注 讜诇讗 讞讜转讱, 讗讞讚 砖讘转 讜讗讞讚 讬讜诐 讟讜讘. 讜砖讘讻诇讬 鈥� 讘砖讘转 诪转讬专, 讗讘诇 诇讗 诪驻拽讬注 讜诇讗 讞讜转讱, 讜讘讬讜诐 讟讜讘 鈥� 诪转讬专 讜诪驻拽讬注 讜讞讜转讱.


讜砖讘讬诐 讜诪拽砖讬诐: 转专爪转 诇讱 专讬砖讗 [转讬专爪转 注诇 讬讚讬 讻讱 讗转 专讗砖讛] 转讞讬诇转 讚讘专讬 砖诪讜讗诇 诇讙讘讬 讞讜转诪讜转 砖讘拽专拽注, 砖诪爪讗谞讜 讞讻诐 讛诪转讬专 讘注谞讬谉 讝讛, 砖讚注转讜 讻讚讘专讬 砖诪讜讗诇. 讗诇讗 住讬驻讗 拽砖讬讗 [讛住讜祝 拽砖讛], 砖讛专讬 讘讘专讬讬转讗 谞讗诪专 砖讘砖讘转 讗住讜专 诇讛驻拽讬注 讗驻讬诇讜 讞讘诇讬诐 砖讘讻诇讬诐, 讜讗讬诇讜 砖诪讜讗诇 诪转讬专 讘讻诇 诪拽专讛!


讜诪砖讬讘讬诐: 讛讗 诪谞讬 [讘专讬讬转讗 讝讜 诇讙讘讬 讻诇讬诐 讻砖讬讟转 诪讬 讛讬讗] 鈥� 诇讗 讻讚注转 讻诇 讛讞讻诪讬诐 讗诇讗 讚注转 讬讞讬讚 讛讬讗, 讜讚注转 专' 谞讞诪讬讛 讛讬讗, 砖讗诪专: 讻诇 讛讻诇讬诐 讗讬谉 谞讬讟诇讬谉 讗诇讗 讚专讱 转砖诪讬砖谉 讛诪讬讜讞讚 诇讛诐, 讜诇讻谉 讗讬 讗驻砖专 诇讞转讜讱 讗转 讛讞讘诇 诇讗 诪砖讜诐 讗讬住讜专 讛驻拽注转 讛讞讘诇 (砖讗讻谉 讗讬谉 讘讻讱 诪砖讜诐 住转讬专讛), 讗诇讗 诇讞讜转讻讜 诪砖讜诐 砖讗住讜专 诇讟诇讟诇 诇砖诐 讻讱 讗转 讛住讻讬谉, 讻讬讜谉 砖转砖诪讬砖讛 讛诪讬讜讞讚 诇讗 诇讞讬转讜讱 讞讘诇讬诐, 讗诇讗 诇讞转讜讱 讘讛 讚讘专讬 诪讗讻诇.


讜诪拽砖讬诐: 讗讬 [讗诐] 讻讚注转 专' 谞讞诪讬讛 讛讬讗, 讗诐 讻谉 诪讗讬 讗讬专讬讗 [诪讛 砖讬讬讱] 讗讬住讜专 讝讛 讚讜讜拽讗 讘砖讘转? 讗驻讬诇讜 讬讜诐 讟讜讘 谞诪讬 [讙诐 讻谉] 讬讛讗 讘讜 讚讬谉 讝讛, 砖讛专讬 讗讬谉 诇讞诇拽 讘讗讬住讜专 讟诇讟讜诇 讝讛 讘讬谉 砖讘转 诇讬讜诐 讟讜讘! 讜讻讬 转讬诪讗 砖谞讬讗 诇讬讛 [讜讗诐 转讗诪专 讻讬 砖讜谞讛 诇讜] 诇专' 谞讞诪讬讛 讘讬谉 砖讘讜转 (讗讬住讜专 砖诪讚讘专讬 住讜驻专讬诐) 讘砖讘转 砖讗住专 诇讟诇讟诇 讗转 讛讻诇讬 讗诇讗 诇爪讜专讻讜 讛诪讬讜讞讚 诇砖讘讜转 讬讜诐 讟讜讘, 讗讜诇诐 讜诪讬 砖谞讬讗 诇讬讛 [讛讗诐 讗讻谉 砖讜谞讛 讛讚讘专 讘注讬谞讬讜]?


讜讛转谞讬 讞讚讗 [讛专讬 砖谞讜讬讛 讘讘专讬讬转讗 讗讞转]: 诪住讬拽讬诐 讘讬讜诐 讟讜讘 讘讻诇讬诐 讜讗讬谉 诪住讬拽讬谉 讘砖讘专讬 讻诇讬诐 诇驻讬 砖讛诐 诪讜拽爪讬诐 诪砖讬诪讜砖, 讜转谞讬讗 讗讬讚讱 [讜砖谞讜讬讛 讘专讬讬转讗 讗讞专转]: 诪住讬拽讬谉 讘讬谉 讘讻诇讬诐 讘讬谉 讘砖讘专讬 讻诇讬诐, 讜转谞讬讗 讗讬讚讱 [讜砖谞讜讬讛 注讜讚 讘专讬讬转讗 讗讞专转] 讛讗讜诪专转: 讗讬谉 诪住讬拽讬谉 诇讗 讘讻诇讬诐 讜诇讗 讘砖讘专讬 讻诇讬诐.


讜讗转 讛住转讬专讛 讛讝讜 讘讬谉 讛讘专讬讬转讜转 诪砖谞讬 [诪转专爪讬诐 讻讱]: 诇讗 拽砖讬讗 [拽砖讛]: 讛讗 [讝讜] 讛专讗砖讜谞讛 讛讬讗 讻讚注转 专' 讬讛讜讚讛 讛住讜讘专 砖讬砖 诪讜拽爪讛, 讜诇讻谉 讻诇讬诐 讗讬谞诐 诪讜拽爪讬诐 鈥� 讜讬讻讜诇 诇讛住讬拽 讘讛诐, 讗讜诇诐 砖讘专讬 讻诇讬诐 诪讜拽爪讬诐 讛诐, 讜讗住讜专讬诐 讘讟诇讟讜诇 讜诇讻谉 讗讬谉 诇讛住讬拽 讘讛诐. 讛讗 [讝讜] 讛砖谞讬讛, 专' 砖诪注讜谉 讛讬讗, 砖讗讬谞讜 住讜讘专 讚讬谉 诪讜拽爪讛, 讜诪讜转专 诇讚注转讜 诇讟诇讟诇 讜诇讛砖转诪砖 讙诐 讘砖讘专讬 讻诇讬诐. 讛讗 [讝讜] 砖讗讜住专转 讙诐 讘讻诇讬诐 砖诇诪讬诐 鈥� 讻讚注转 专' 谞讞诪讬讛 讛讬讗, 讛诪转讬专 砖讬诪讜砖 讘讻诇讬诐 专拽 诇爪讜专讱 转砖诪讬砖诐 讛诪讬讜讞讚. 讜诇注谞讬讬谞谞讜 诪砖诪注 砖专' 谞讞诪讬讛 讗讜住专 讙诐 讘讬讜诐 讟讜讘!


讜诪转专爪讬诐: 转专讬 转谞讗讬 [砖谞讬 转谞讗讬诐 讛诐] 讜讗诇讬讘讗 [讜注诇 驻讬 砖讬讟转讜] 砖诇 专' 谞讞诪讬讛, 砖砖谞讬讛诐 诪住讻讬诪讬诐 诇讗住讜专 砖讬诪讜砖 讘讻诇讬诐 砖诇讗 诇转驻拽讬讚诐 讛诪讬讜讞讚, 讗诇讗 谞讞诇拽讜 讗诐 讚讬谉 讝讛 讞诇 讘讬讜诐 讟讜讘 讻讘砖讘转, 砖讬砖 诪讬 砖讗讜住专 讜讬砖 诪讬 砖诪转讬专.


讗 诪砖谞讛 讗讬谉 驻讜讞转讬谉 讘讬讜诐 讟讜讘 讗转 讛谞专, 讻诇讜诪专: 讗讬谉 诇讜拽讞讬诐 讞转讬讻转 讟讬讟 讜注讜砖讬诐 讘转讜讻讛 讞诇诇 砖讬砖诪砖 讻谞专 诇砖讬诐 讘讜 砖诪谉 讜驻转讬诇讛, 诪驻谞讬 砖讛讜讗 注讜砖讛 讻诇讬 注诇 讬讚讬 诪注砖讛 讝讛, 讜讻谉 讗讬谉 注讜砖讬谉 讘讻诇诇 驻讞诪讬谉 讘讬讜诐 讟讜讘, 诪驻谞讬 砖讝讜 讛讬讗 诪诇讗讻转 注讘讜讚讛. 讜讗讬谉 讞讜转讻讬谉 讗转 讛驻转讬诇讛 砖讗祝 讝讛 讘讻诇诇 转讬拽讜谉 讻诇讬. 专' 讬讛讜讚讛 讗讜诪专: 讗诐 爪专讬讱 驻转讬诇讛 讘讙讜讚诇 诪住讜讬讬诐 鈥� 讞讜转讻讛 讘讗讜专 (讘讗砖) 讜诇讗 注诇 讬讚讬 住讻讬谉.


讘 讙诪专讗 诪讗谉 [诪讬讛讜] 讛转谞讗 砖住讘讜专 砖驻讞讬转转 谞专 注砖讬讬转 诪谞讗 [讻诇讬] 讛讜讗 讙诐 讗诐 诇讗 谞砖专祝 讘讻讘砖谉? 讗诪专 专讘 讬讜住祝: 砖讬讟转 专' 诪讗讬专 讛讬讗. 讚转谞讬讗 [砖讻谉 砖谞讬谞讜 讘讘专讬讬转讗] 讘讚讬谞讬 讟讜诪讗讛: 讻诇讬 讞专住, 诪讗讬诪转讬 诪拽讘诇 讟讜诪讗讛 鈥� 诪砖谞讙诪专讛 诪诇讗讻转讜, 讻诇讜诪专 诪砖谞讙诪专 注讬爪讜讘 讛讞讬诪专 诇爪讜专转 讛讻诇讬, 讗诇讜 讚讘专讬 专' 诪讗讬专. 专' 讬讛讜砖注 讗讜诪专: 诪砖讬爪专驻讜 讗转 讛讻诇讬 讘讻讘砖谉.


讗诪专 诇讬讛 [诇讜] 讗讘讬讬: 诪诪讗讬 [诪诪讛] 诪住讬拽 讗转讛 砖讬砖 讻讗谉 砖讬讟讛 讗讞转? 讚诇诪讗 [砖诪讗] 注讚 讻讗谉 诇讗 砖诪注谞讜 讻讬 拽讗诪专 [砖讗诪专] 专' 诪讗讬专 讛转诐 [砖诐] 诇讙讘讬 讻诇讬诐 讗诇讗 讚讞讝讬 诇拽讘讜诇讬 讘讬讛 诪讬讚讬 [砖专讗讜讬 诇讛讞讝讬拽 讘讛诐 讚讘专] 砖讗祝 砖拽讜讚诐 爪专讬驻转诐 讘讻讘砖谉 讗讬谞诐 专讗讜讬讬诐 诇讛讞讝讬拽 讘讛诐 谞讜讝诇讬诐, 诪讻诇 诪拽讜诐 讬讻讜诇 诇讛讞讝讬拽 讘讛诐 讞讜诪专讬诐 讗讞专讬诐, 讗讘诇 讛讻讗 [讻讗谉] 诇诪讗讬 讞讝讬 [诇诪讛 专讗讜讬] 谞专 讝讛, 讜诪讛 砖讬诪讜砖 讗驻砖专 诇注砖讜转 讘讜? 讜诪砖讬讘讬诐: 讻诇讬 讝讛 专讗讜讬 诇拽讘讜诇讬 讘讬讛 驻砖讬讟讬 [诇讛讞讝讬拽 讘转讜讻讜 诪注讜转 拽讟谞讜转].


讗讬讻讗 讚讗诪专讬 [讬砖 讗讜诪专讬诐] 砖讻讱 讛讬讛 谞讜住讞 讛讚讘专讬诐, 讗诪专 专讘 讬讜住祝: 讻砖讬讟转 专' 讗诇讬注讝专 讘专' 爪讚讜拽 讛讬讗 诪砖谞转谞讜, 讚转谞谉 [砖讻谉 砖谞讬谞讜 讘诪砖谞讛]: 讗诇驻住讬谉 讞专谞讬讜转 (拽注专讜转 砖诇讗 谞讙诪专讛 诪诇讗讻转谉 讻注讬谉 拽讚讬专讜转 讞专住 砖讬讜爪专讬诐 讗讜转谉 讘讬讞讚 注诐 讛诪讻住讛, 讜诪住讬专讬诐 讗转 讛诪讻住讛 诇讗讞专 爪专讬驻转谉) 鈥� 讟讛讜专讜转 诪诇讟诪讗 讘讗讛诇 讛诪转 诇驻讬 砖讗讬谉 诇讛谉 讘讬转 拽讬讘讜诇, 讜讗讬谉 讟讜诪讗转 诪转 讞诇讛 讗诇讗 注诇 讻诇讬 讞专住 砖讬砖 讘讜 讞诇诇, 讗讜诇诐 讟诪讗讜转 讛谉 讘诪砖讗 讛讝讘 讜讘讛讬住讟讜, 诇驻讬 砖讛谉 专讗讜讬讜转 诇砖讬诪讜砖 讻诇砖讛讜, 讜诇注谞讬谉 讟讜诪讗讛 讝讜 讗祝 讻诇讬 讞专住 谞讟诪讗.


专' 讗诇讬注讝专 讘专' 爪讚讜拽 讗讜诪专: 讗祝 讟讛讜专讜转 讘诪砖讗 讛讝讘, 诇驻讬 砖诇讗 谞讙诪专讛 诪诇讗讻转谉, 讻诇讜诪专: 砖诇讗 谞讙诪专讛 诪诇讗讻转 注讬爪讜讘 转讘谞讬转 讛讻诇讬. 讜诪讚讘专讬诐 讗诇讛 谞讜讻诇 诇诇诪讜讚 讻讬 讻诇讬 讞专住 砖谞讙诪专讛 诪诇讗讻转讜 讜讻讘专 谞转注爪讘讛 爪讜专转讜 讻讻诇讬 讙诪讜专, 讗祝 砖诇讗 谞爪专祝 讘讻讘砖谉 鈥� 讚讬谞讜 讻讚讬谉 讻诇讬 讙诪讜专.


讗诪专 诇讬讛 [诇讜] 讗讘讬讬: 讚诇诪讗 [砖诪讗] 诇讗 讻谉, 讜谞讗诪专 讻讬 注讚 讻讗谉 诇讗 砖诪注谞讜 讻讬 拽讗诪专 [砖讗诪专] 专' 讗诇讬注讝专 讘专' 爪讚讜拽 讛转诐 [砖诐] 讘注谞讬谉 讗诇驻住讬谉 讞专谞讬讜转 讗诇讗 讚讞讝讬 诇拽讘讜诇讬 讘讬讛 诪讬讚讬 [砖专讗讜讬 诇讛讞讝讬拽, 诇拽讘诇 讘转讜讻讜 讚讘专 诪讛], 讗讘诇 讛讻讗 [讻讗谉] 讛谞专 诇诪讗讬 讞讝讬 [诇诪讛 讛讜讗 专讗讜讬]? 讜诪砖讬讘讬诐: 诇拽讘讜诇讬 讘讬讛 驻砖讬讟讬 [诇拽讘诇 讘转讜讻讜 诪讟讘注讜转 拽讟谞讜转].


转谞讜 专讘谞谉 [砖谞讜 讞讻诪讬诐]: 讗讬谉 驻讜讞转讬谉 讗转 讛谞专 讜讗讬谉 注讜砖讬谉 讗诇驻住讬谉 讞专谞讬讜转 讘讬讜诐 讟讜讘. 专讘谉 砖诪注讜谉 讘谉 讙诪诇讬讗诇 诪转讬专 讘讗诇驻住讬谉 讞专谞讬讜转. 讜砖讜讗诇讬诐: 诪讗讬 [诪讛 驻讬专讜砖] 讞专谞讬讜转? 讗诪专 专讘 讬讛讜讚讛: 注专谞讬讜转 (砖诇 注讬专, 讘注爪诐: 注讬讬专讛). 讜砖讗诇讜: 诪讗讬 [诪讛 驻讬专讜砖] 注专谞讬讜转 讘诇砖讜谉 讘讘诇? 讗诪专 讗讘讬讬: 爪注讬 讞拽诇讬讬转讗 [拽注专讜转 砖诇 讻驻专讬讬诐] 砖诪砖转诪砖讬诐 讗祝 讘讻诇讬 讞讬诪专 砖诇讗 谞爪专驻讜 讜讗讬谉 诪拽驻讬讚讬诐 砖转讬讙诪专 诪诇讗讻转诐.


讙 砖谞讬谞讜 讘诪砖谞讛: 讜讗讬谉 注讜砖讬谉 驻讞诪讬谉 讘讬讜诐 讟讜讘. 讜诪拽砖讬诐: 驻砖讬讟讗 [驻砖讜讟, 诪讜讘谉 诪讗诇讬讜] 砖讗住讜专 诇注砖讜转 诪诇讗讻转 注讘讜讚讛, 讻讬 诇诪讗讬 讞讝讬 [诇诪讛 专讗讜讬讬诐] 讛驻讞诪讬诐 诇爪讜专讱 讗讜讻诇 谞驻砖 讘讬讜诐 讟讜讘? 转谞讬 [砖谞讛] 专' 讞讬讬讗: 诇讗 谞爪专讻讛 讗诇讗 诇诪讜住专谉 诇讗讜诇讬讬专讬谉 (讘诇谞讬诐) 讛诪讞诪诪讬诐 讗转 讛诪专讞抓 诇讘讜 讘讬讜诐, 砖讬讻讜诇讬诐 讛讬讬谞讜 诇讞砖讜讘 砖讻讬讜谉 砖讛讜讗 诇爪讜专讱 专讞讬爪转 讛讞讙 鈥� 诪讜转专.


讜砖讜讗诇讬诐: 讜讘讜 讘讬讜诐 诪讬 砖专讬 [讛讗诐 诪讜转专] 诇讞诪诐 诪讬诐 诇专讞讬爪讛? 讜讛专讬 讙讝专讜 讞讻诪讬诐 砖诇讗 讬专讞爪讜 讘诪专讞抓 讘讬讜诐 讟讜讘 讜讗驻讬诇讜 谞转讞诪诪讜 诪讬诪讬讜 诪讘注讜讚 讬讜诐, 讜讻诇 砖讻谉 讗诐 谞转讞诪诪讜 讘讬讜诐 讟讜讘 注爪诪讜! 讜诪转专爪讬诐: 讻讚讗诪专 [讻驻讬 砖讗诪专] 专讘讗 诇注谞讬谉 讗讞专, 砖讗讬谉 诪讚讜讘专 砖诐 诇专讞讜抓 诪诪砖, 讗诇讗 诇讛讝讬注 诇讛讻谞住 诇诪专讞抓 讻讚讬 诇讛讝讬注 讘诇讘讚, 讜拽讜讚诐 讛讙讝专讛 砖讗住专讜 讗祝 注诇 讛讛讝注讛 讘诪专讞抓. 讛讻讗 谞诪讬 [讻讗谉 讙诐 讻谉] 讗驻砖专 诇驻专砖 砖诪讚讜讘专 讛讬讛 讘注谞讬谉 诇讛讝讬注 讜拽讜讚诐 讛讙讝专讛.


讚 砖谞讬谞讜 讘诪砖谞讛 砖讗讬谉 讞讜转讻讬谉 讗转 讛驻转讬诇讛 诇砖谞讬诐, 讜专' 讬讛讜讚讛 诪转讬专 诇讞讜转讻讛 讘讗讜专 (讘讗砖). 讜砖讜讗诇讬诐: 诪讗讬 砖谞讗 [诪讛 砖讜谞讛], 诪讚讜注 讘住讻讬谉 讚诇讗 [砖讗讬谉] 讞讜转讻讬诐 驻转讬诇讛

